《列遵道以古铜爵见归》
宋代·李彭

何年铜爵姿状古，如对高人开美度。重云结叠虺虺雷，绕腹循美危欲雨。

廉问御风之子孙，世南秘书藏肺腑。纵釴欲炙真垂涎，举以寿卿吾所许。

非无玉舟金叵罗，简素睨之如粪土。奈何赵璧复来归，知我怀兹会心侣。

拂尘识面如故人，口不能言实庄语。细酌明窗旧索郎，伴我微吟度寒暑。

作者简介：李彭，约公元一o九四年前后在世，字商老，南康军建昌（今江西永修县）人，江西诗派诗人。生卒年均不详，约宋哲宗绍圣初前后在世。博览群书，诗文富赡，为江西派大家。曾与苏轼、张耒等唱和。甚精释典，被称为“佛门诗史”。生平事迹不可考。